### 10.    Orientering om udbud af vintervedligehold i perioden 2017-2021 og beslutning vedrørende driftsbudgettet på området

**Åbent**

Sagsnr.: 326-2017-1406        J.nr.: 05.07.02           Dokumentnr.:
326-2017-235405

**Sagstype**

Beslutning.

**Resume og sagens baggrund**

Der er i sommeren 2017 gennemført licitation vedrørende den
eksterne assistance ved glatførebekæmpelsen i Kalundborg Kommune i de næste
fire år. Resultatet af licitationen viser, at udgiften til
vintervedligeholdelsen vil stige fra Budget 2018 og fremefter.

**Indstillinger**

Direktøren indstiller,

1. at orienteringen
om licitationsresultatet tages til efterretning, og

2. at der på
baggrund af forbruget i 2018 tages stilling til en eventuel tilretningen af
driftsbudgettet fra 2019.

**Behandling**

Teknik- og Miljøudvalget.

**Sagsfremstilling**

Resultatet af den netop afholdte licitation vedrørende
glatførebekæmpelsen i Kalundborg Kommune viser, at der vil være en stigning i
den forventede driftsudgift til vintervedligeholdelsen med cirka 3,7 mio. kr.
årligt for en gennemsnitsvinter.

På baggrund af de tilbagemeldinger, der er givet i
forbindelse med licitationsresultatet, vurderes det, at den primære årsag til
de forhøjede priser skal kædes sammen med det relativt lave antal udkald de
seneste års vintre. Det lave antal udkald (set i forhold til det på udbudstidspunktet
(i 2013) estimerede antal) har betydet, at entreprenørerne har haft manglende
mulighed for dækning af afskrivning på materiel.

Den faste udgift til beredskabs- og monteringshonorar, der
udbetales, uanset om der foretages udkald eller ej, er søgt minimeret ved at
fastholde en maksimal størrelse på disse. Dette kan endvidere have betydet en
stigning i de tilbudte udkaldshonorarer og timepriser.

Prisstigningen er størst på salt- og snerydningsruterne,
mens priserne på plovruterne, der stort set ikke har været i aktion i den
forgangne periode, kun er steget moderat.

Niveauet for den del af vintervedligeholdelsen, der udføres
af entreprenørservice, søges fastholdt på det nuværende niveau.

Det gennemsnitlige forbrug til vintervedligeholdelsen målt
gennem de seneste 10 år ligger på i alt 10,6 mio. kr. årligt, hvor det
billigste år lå på 5,7 mio. kr. og det dyreste år lå på 25 mio. kr. Inden for
den nuværende kontraktperiode på fire år har det gennemsnitlige forbrug ligget
på i alt cirka 7,6 mio. kr. årligt.

På den baggrund foreslår administrationen, at den forventede
ekstraomkostning ikke indarbejdes i driftsbudgettet på nuværende tidspunkt, men
at det på baggrund af forbruget i 2018 vurderes, om prisstigningen skal indarbejdes
fra Budget 2019.

Det skal bemærkes, at udgifterne til vintervedligeholdelsen
reguleres således, at eventuelt uforbrugte midler tilbageføres til de likvide
aktiver, og at eventuelle merforbrug finansieres af de likvide aktiver.

**Økonomiske konsekvenser**

Der er i dag (2017) afsat 10,8 mio. kr. årligt til
vintervedligeholdelse på vejområdet. Det forventes, at den årlige udgift til
vintervedligeholdelsen vil stige med cirka 3,7 mio. kr. årligt for en
gennemsnitsvinter.